Այս մեջբերումը դրված էր ընդդիմադիր համարվող կայքերից մեկում, սակայն «ավելի պատասխանատու» լրատվամիջոցները հենց այս հատվածը դուրս էին թողել: Ես, որ այդ ժամանակ աշխատում էի «Ա1+»-ում (մեզ նախագահական այցելությունների չէին հրավիրում), փորձեցի մեջբերման իսկությունը ստուգել նման պատասխանատու կայքերից մեկում աշխատող, այն ժամանակ արդեն բավական փորձառու գործընկերոջիցս, որը ներկա էր եղել զրույցին: Նա հաստատեց, որ Սարգսյանը հենց այդպես էլ ասել է: «Իսկ ինչո՞ւ ես քո նյութից հանել էդ մասը», - զարմացած հարցրեցի: «Դե, մի քիչ շատ սուր էր ու պրովոկացիոն, ասեցի՝ երևի պետք չի», - պատասխանեց գործընկերս, որը մշտապես ուղեկցում էր բարձրաստիճան այրերին, ու որոշել էր ամեն դեպքում, ապահովագրել իրեն հնարավոր անախորժությունից ու չվերարտադրել Սերժ Սարգսյանի բերանից հնչած էքսցենտրիկ արտահայտությունները: